**Plouă cu piatră (octombrie 1989 )**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plouă cu piatră...

Revarsă-se-n mine

Noi gânduri acide și reci,

Să-mi spulbere dorul de zile senine,

Să fiu un nebun

Printre regi.

Plouă cu piatră...

Din zile aprinse

Rămâne amurgul suav,

Să-mi zdruncine frica din suflet netrebnic

Ce-și plânge durerea

Bolnav.

Plouă cu piatră...

Plouă întruna,

Dar piatra topească-se-n râu,

Să-mi poarte departe durerea din suflet

Ce arde ca focul

Molâu.

Plouă cu piatră...

Pavează noi gânduri

Și liber speranțe renasc;

Va fi zi frumoasă, va fi fericire ?

Un zâmbet răsare

Sub teasc !